Soome ralli

**Soome ralli**, ametlikult peasponsori järgi **Neste Rally Finland** või **Neste Ralli**, igapäevases kõnes ka **Jyväskylän MM-ralli** ja **Jyväskylän ralli** on Soomes Jyväskyläs toimuv autoralli maailmameistrivõistluste etapp. Seda autorallit on peetud aastast 1951. Minevikus on seda tuntud ka nimede järgi **Jyväskylän Suurajot** ('Jyväskylä Suursõit'), **Rally of the Thousand Lakes** ('tuhande järve ralli'), **1000 Lakes Rally** ja **Neste Oil Rally Finland** või **Neste Oil Ralli**.

## Ajalugu

1950. aastate algul soovisid Soome Autoklubi juhid korraldada paari tuhande kilomeetri pikkust rallit, mille algus ja lõpp oleksid olnud Helsingis. Trass otsustati viia läbi Ida- ja Kesk-Soome järvede ala. Ralli toimumisajaks plaaniti juunit, mil valged ööd oleksid pakkunud võistlejatele "ööpäevaringset maastiku imetlemise" võimalust. Helsingis ei oldud siiski eriti huvitatud sõnadelt tegudele minemisest ning Soome Autoklubi Jyväskylä kohalik haru võttis algatuse enda kätte.

Jyväskylä Suursõit korraldati esimest korda 1. septembril 1951. Ralli peeti Monte Carlo ralli katsevõistlusena. Võistlusel oli ainult kaks kiiruskatset ja kõik 26 startinud autot jõudsid finišisse. Marsruut kulges Lapimaale, kus Rovaniemis oli pöördepunkt. Tagasi sõideti Kajaani ja Kuopio kaudu, kus oli esimene kiiruskatse. Teine kiiruskatse toimus Jyväskyläs finišisirgel Yliopistonkatu tänaval, kus oli 250-meetrine kiiruskatse. Ralli võitis Arvo Karlsson Austin Atlanticul.

1952. aastal toimunud Jyväskylä Suursõidul osales 44 võistlejat ja aasta hiljem oli neid juba 68. 1954. aastal hakkas võistlus omandama rahvusvahelist iseloomu, kui osalejate hulgas oli 6 rootslast. 1955. aastal peeti kogu ralli Kesk-Soomes. Jyväskylä Suursõidu esimene välismaine võitja oli Saabil sõitnud rootslane Erik Carlsson 1957. aastal. Sel aastal oli kümne parima hulgas lausa seitse rootslast.

1959. aasta ralli kandis esimest korda Euroopa meistrivõistluste tiitlit. Tootjate maailmameistrivõistluste sarja on Jyväskylä etapp kuulunud algusest peale, see tähendab alates 1973. aastast. Kui 1979. aastal algas autojuhtide maailmameistrivõistluste sari, kinnitus see kohe ka Soomes toimuvatele etappidele. 1980. aastal võisteldi ainult autojuhtide MM-ralli punktidele. Maailmameistrivõistlustel rakendatud rotatsioonisüsteemi ajal 1995. aastal oli Soome ralli vaid kaheliitriste kaherattaveoliste autode MM-ralli.

1980. aastal sai ralli rahvusvaheline nimi vähehaaval lühema kuju 1000 Lakes Rally, ehkki vana pikk versioon Rally of the Thousand Lakes jäi ametlikus logos alles. Tuntumad kiiruskatsed on teiste hulgas Urria, Laajavuori, Harju ja Ouninpohja.

Humalamäki kiiruskatse on marsruudi kaardilt eemaldatud 1984. aasta õnnetuse tõttu, kus Suurbritannia sõitja Julian Rodericki auto Vauxhall Chevette sööstis rahva sekka ja mitmed said vigastada, sealhulgas Roderick ise ja ta kaardilugeja. Osaliselt kaotati Humalamäki kiiruskatse ka tohutute hüpete ja järskude kurvide tõttu küngaste taga, kus õnnetuse oht on suur.

### Ralli võitjatest
Hannu Mikkola oli parim 1968–1970, 1974–1975 ja 1982–1983. Marcus Grönholm triumfeeris aastatel 2000–2002 ja 2004–2007. Mõlemad on ralli seitsmekordsed võitjad.

Ralli kuuekordne võitja on Markku Alén, võidud tulid ajavahemikus 1976–1988.  Tommi Mäkinenil on õnnestunud rallil tulla viiekordseks võitjaks aastatel 1994–1998, kuigi 1995. aastal ei kuulunud Soome ralli MM-etappide hulka. Timo Mäkinen on tulnud neljakordseks võitjaks. Juha Kankkunenil aga õnnestus rallivõit alles 11-kordse üritamise järel 1991. aastal.

1990. aastal võitis Jyväskylä Suursõidu esimese mittepõhjamaalasena hispaanlane Carlos Sainz. Sama saavutuseni jõudis 1992. aastal ka prantslane Didier Auriol. 2003. aastal sai Markko Märtin kolmandaks mitte Skandinaaviast pärit rallisõitjaks, kes Soomes võidutsenud.

Välismaalastest on kõige edukamad olnud Sébastien Loeb ja Ott Tänak kolme rallivõiduga. Elfyn Evansil ja Sébastien Ogier’l on seni kirjas kaks võitu.

## Võitjad

Fail:Arvo Karlsson - 1951 Rally Finland.jpg|Arvo Karlsson, 1951. aasta Soome ralli võitja Austinil
Fail:Marcus Grönholm Rally Japan 2007.jpg|Marcus Grönholm, seitsmekordne Soome ralli võitja
Fail:Neste Oil Rally 2010 - Jari-Matti Latvala in shakedown.jpg|Jari-Matti Latvala, 2010. aasta võitja
Fail:Kris Meeke Rally Finland 2016 Äänekoski–Valtra.JPG|Kris Meeke, 2016. aasta võitja


## Välislingid
*Koduleht (inglise keeles)
*Neste Rallu Finlandi koduleht